Raatajasuvulle
Olet mahti maan! –
 Siis nosta sä pääsi pystyyn vaan!
 Sinä valloita kunnian kentät kerran,
 tee tyhjäksi työt monen pääomaherran,
 vedä esille elämä eheä, uus
 maan, kansojen vastaisuus!

 Työn raataja oot!
 Sun eessäsi vallat vapiskoot!
 Elinvoima on sinussa asunut aina,
 elo eräitten on vain sinulta laina,
 min otti he nojalla laaditun lain,
 mutta sulle se kuuluu vain!

 Lyö lyöntisi nyt!
 Oot vilussa viljalti itkenyt.
 Nyt aika on astua päivän valoon,
 nyt syttykööt vapausvaistot paloon,
 nyt nouse sä surun ja tuskan suku,
 niin et sinä koskaan huku!

Toivo Raita.

Toivo Raita